CELEX: 62019CN0704
Language: el
Date: 2019-09-20 00:00:00
Title: Υπόθεση C-704/19: Προσφυγή της 20ής Σεπτεμβρίου 2019 – Ευρωπαϊκή Επιτροπή κατά Βασιλείου της Ισπανίας

9.12.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 413/27
            
         
      Προσφυγή της 20ής Σεπτεμβρίου 2019 – Ευρωπαϊκή Επιτροπή κατά Βασιλείου της Ισπανίας
      (Υπόθεση C-704/19)
      (2019/C 413/33)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: B. Stromsky και P. Němečková)
      
         Καθού: Βασίλειο της Ισπανίας
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να αναγνωρίσει ότι το Βασίλειο της Ισπανίας, στο μέτρο που παρέλειψε να λάβει, εντός της ταχθείσας προθεσμίας, όλα τα αναγκαία μέτρα για την ανάκτηση από τον κύριο δικαιούχο, την Telecom Castilla-La Mancha S.A., της κρατικής ενισχύσεως η οποία κρίθηκε παράνομη και ασύμβατη προς την εσωτερική αγορά με το άρθρο 1 της αποφάσεως (ΕΕ) 2016/1385 της Επιτροπής, της 1ης Οκτωβρίου 2014, σχετικά με την κρατική ενίσχυση SA.27408 (C 24/10) (πρώην NN 37/10, πρώην CP 19/09) που έχει χορηγηθεί από τις αρχές της Καστίλλης-Λα Μάντσα για την ανάπτυξη της επίγειας ψηφιακής τηλεόρασης σε απομακρυσμένες και λιγότερο αστικοποιημένες περιοχές της Καστίλλης-Λα Μάντσα (1) (ΕΕ L 222, 17 Αυγούστου 2016, σ. 52), να αποδείξει την ακύρωση όλων των εκκρεμών πληρωμών της εν λόγω ενισχύσεως και να κοινοποιήσει στην Επιτροπή, εντός της προβλεπομένης προθεσμίας, τα ληφθέντα σε συμμόρφωση προς την απόφαση αυτή μέτρα, παρέβη τις υποχρεώσεις που υπέχει από το άρθρο 288, τέταρτο εδάφιο, ΣΛΕΕ και από τα άρθρα 3 και 4 της αποφάσεως, και
               
            
                  —
               
               
                  να καταδικάσει το Βασίλειο της Ισπανίας στα δικαστικά έξοδα.
               
            
         Ισχυρισμοί και κύρια επιχειρήματα
      
      Το Βασίλειο της Ισπανίας παρέλειψε να εκτελέσει την επίμαχη απόφαση εντός των προθεσμιών του άρθρου 4, παράγραφοι 2 και 3, της αποφάσεως.
      Το Βασίλειο της Ισπανίας δεν έχει ακόμη ανακτήσει το συνολικό ποσό της ενισχύσεως από τον κύριο δικαιούχο της ενισχύσεως, ήτοι από την Telecom Castilla-La Mancha, S.A. Το Βασίλειο της Ισπανίας δεν έχει αποδείξει εάν, μετά την έκδοση της αποφάσεως, έχουν διακοπεί όλες οι εκκρεμείς πληρωμές της ενισχύσεως. Η μη πλήρης ανάκτηση των ποσών της χορηγηθείσας στην Telecom CLM ενισχύσεως, ποσά τα οποία αποτελούν το αντικείμενο της αποφάσεως, και η απουσία αξιόπιστων αποδείξεων σχετικά με την ακύρωση όλων των εκκρεμών πληρωμών συνιστά αθέτηση από την Ισπανία της υποχρεώσεως που υπέχει από το άρθρο 3 της αποφάσεως.
      Επιπλέον, το Βασίλειο της Ισπανίας δεν κοινοποίησε στην Επιτροπή, εντός της προβλεπόμενης προθεσμίας, τις αναγκαίες πληροφορίες σχετικά με την εκτέλεση της αποφάσεως, όπως επιτάσσει το άρθρο 4, παράγραφοι 3 και 4, της αποφάσεως αυτής.
      
         (1)  ΕΕ 2016, L 222, σ. 52.